জামে মসজিদ, মান্ডু

**জামে মসজিদ** হলো ভারতের মধ্যপ্রদেশ রাজ্যের ধার জেলার মান্ডুতে অবস্থিত একটি ঐতিহাসিক মসজিদ। মুঘল শৈলীতে নির্মিত এই মসজিদটি হোসায়েন শাহের শাসনামলে শুরু হয়েছিল এবং ১৪৫৪ খ্রিস্টাব্দে মাহমুদ খিলজির শাসনামলে এর নির্মাণ কাজ সম্পন্ন হয়।

মসজিদটিতে তিনটি বড় গম্বুজ, একটি প্রাঙ্গণ, ৫৪টি ছোট গম্বুজ এবং স্তম্ভযুক্ত হলের সারি রয়েছে। এতে একটি প্রার্থনা কক্ষ এবং চমৎকার অলঙ্কৃত স্তম্ভ রয়েছে। মসজিদের সম্পূর্ণ এলাকা ৪.৬ মিটার উঁচু একটি প্ল্যাটফর্মের ওপর নির্মিত এবং এর আয়তন ৭,৭২৫ বর্গমিটার। বারান্দার পূর্ব প্রবেশপথের শিলালিপি নির্দেশ করে যে, মসজিদটি দামেস্কের উমাইয়া মসজিদের আদলে তৈরি করা হয়েছে। বর্তমানে মান্ডুর এই স্মৃতিস্তম্ভটি ভারতীয় পুরাতত্ত্ব সর্বেক্ষণের ভোপাল সার্কেল দ্বারা পরিচালিত ও রক্ষণাবেক্ষণ করা হয়।

মান্ডু মধ্যপ্রদেশ রাজ্যের অন্যতম প্রধান পর্যটন কেন্দ্র। ২০২০ সালের তথ্য অনুযায়ী অন্যান্য স্মৃতিস্তম্ভের পাশাপাশি এখানে প্রতিদিন গড়ে ৪,০০০ থেকে ৫,০০০ পর্যটক আসেন। মধ্যপ্রদেশ পর্যটন বিভাগ এখানে বার্ষিক অনুষ্ঠানের আয়োজন করে থাকে।

## ইতিহাস
১৪০১ সালে যখন তৈমুর লং দিল্লি দখল করেন, তখন মালওয়ার আফগান গভর্নর দিলওয়ার খান নিজের ছোট রাজ্য স্থাপন করেন এবং ঘুরি রাজবংশ প্রতিষ্ঠিত হয়। তার ছেলে হোসায়েন শাহ রাজধানী ধার থেকে মান্ডুতে স্থানান্তরিত করেন এবং এর গৌরব বৃদ্ধি করেন। এরপর মোহাম্মদ খলজি মালওয়ার খলজি রাজবংশ (১৪৩৬–১৫৩১) প্রতিষ্ঠা করেন এবং পরবর্তী ৩৩ বছর শাসন করেন। তার আমলেই মালওয়া সালতানাত সর্বোচ্চ শিখরে পৌঁছায়। এই মসজিদটি হোসায়েন শাহের আমলে শুরু হয়ে ১৪৫৪ সালে মাহমুদ খিলজির আমলে শেষ হয়। মাহমুদ খিলজি ৫৫ বছর বয়সে তার পিতাকে হত্যা করে মান্ডুর রাজা হন। ধারণা করা হয় শিল্পকলার প্রতি তার প্রবল ঝোঁক ছিল। পশ্চিম দিকের দেয়ালে ১৭ সেন্টিমিটারের চমৎকার নকশা ও খোদাই কাজ রয়েছে। বর্তমানে মান্ডুর স্মৃতিস্তম্ভগুলো ভারতীয় পুরাতত্ত্ব সর্বেক্ষণ রক্ষণাবেক্ষণ করে।

## স্থাপত্য
এই দুর্গটি ভারতে আফগান স্থাপত্যের অন্যতম সেরা উদাহরণ।

মসজিদের প্রধান প্রবেশপথটি পূর্ব দিকে অবস্থিত। এটি ৪.৬ মিটার উঁচু একটি প্ল্যাটফর্মের ওপর নির্মিত এবং এর আয়তন ৭,৭৪৪ বর্গমিটার। বারান্দার শিলালিপি অনুসারে এটি দামেস্কের উমাইয়া মসজিদের আদলে তৈরি। প্রবেশপথে মার্বেলের তৈরি চৌকাঠ রয়েছে যা হিন্দু স্থাপত্যের থেকে আলাদা। পূর্ব প্রবেশপথ দিয়ে ভেতরে ঢুকলে একটি বিশাল প্রাঙ্গণ দেখা যায় যার তিন পাশে স্তম্ভযুক্ত বারান্দা রয়েছে। স্তম্ভযুক্ত বারান্দাগুলো প্রার্থনা কক্ষের দিকে নিয়ে যায়, যার ওপরে ৫৮টি ছোট গম্বুজ এবং ৩টি বড় গম্বুজ রয়েছে। প্রার্থনা কক্ষটি খিলানে পরিপূর্ণ। কেন্দ্রীয় মিহরাব কুরআনের আয়াত দিয়ে সজ্জিত। কেন্দ্রে অবস্থিত উঁচু কিবলায় মার্বেলের তৈরি একটি ক্ষুদ্র মিম্বর রয়েছে। উত্তর দিকের দেয়ালে দুটি প্রবেশপথ আছে, যার একটি প্রাঙ্গণে এবং অন্যটি প্রার্থনা কক্ষে নিয়ে যায়।

## জনপ্রিয় সংস্কৃতিতে
মান্ডু মধ্যপ্রদেশের একটি জনপ্রিয় পর্যটন কেন্দ্র। স্মৃতিস্তম্ভগুলোতে প্রতিদিন গড়ে ৪,০০০ থেকে ৫,০০০ পর্যটক আসেন। কর্তৃপক্ষীয় রিপোর্ট অনুযায়ী ২০১৯-২০ সালে পর্যটকের সংখ্যা ছিল ৩.৭৯ লাখ, যা ২০২০ সালে বৈশ্বিক মহামারীর কারণে ৫০ শতাংশ হ্রাস পায়। ২০২০ সালের জানুয়ারিতে শহরের স্মৃতিস্তম্ভগুলো প্রদর্শনের জন্য ছয় দিনব্যাপী মান্ডু উৎসব অনুষ্ঠিত হয়, যেখানে এই মসজিদটি ছিল অন্যতম প্রধান আকর্ষণ। জামে মসজিদকে মান্ডু শহরের সবচেয়ে রাজকীয় ভবন এবং প্রধান পর্যটন গন্তব্য হিসেবে বিবেচনা করা হয়।

## গ্যালারি


Jama Masjid -Mandu -Madhya Pradesh -IMG 4255.jpg|স্তম্ভযুক্ত প্রার্থনা কক্ষ
Jami Masjid Mandu Qibla.jpg|ক্বিবলা
The crumbling north east corner of Jama Masjid of Mandu.JPG|উত্তর-পূর্ব কোণ, যা সংস্কার প্রয়োজন


## আরও দেখুন

* ভারতে ইসলাম
* ভারতের মসজিদের তালিকা
* মধ্যপ্রদেশের জাতীয় গুরুত্বের স্মৃতিস্তম্ভের তালিকা

## তথ্যসূত্র

## বহিঃসংযোগ

বিষয়শ্রেণী:১৫শ শতাব্দীর ভারতের মসজিদ
বিষয়শ্রেণী:১৪৫৪-এ সম্পন্ন ভবন ও স্থাপনা
বিষয়শ্রেণী:প্রধান মসজিদ
বিষয়শ্রেণী:ইন্দো-ইসলামি মসজিদ
বিষয়শ্রেণী:মধ্যপ্রদেশের জাতীয় গুরুত্বের স্মৃতিস্তম্ভ
বিষয়শ্রেণী:ভারতের গম্বুজবিশিষ্ট মসজিদ
বিষয়শ্রেণী:১৪৫০-এর দশকে সম্পন্ন মসজিদ
বিষয়শ্রেণী:মধ্যপ্রদেশের মসজিদ
বিষয়শ্রেণী:ভারতের সুন্নি মসজিদ